text: Her skal Zorro fægte til sommer 
  10 december 2015 kl. 14.33
  Zorro’s hacienda er allerede færdiglavet. I model. Nu skal den "bare" bygges til Varde Sommerspil 2016
  Den erfarne scenograf Bjarne R. Jensen og den "nye" Gitte Degnemark Larsen danner par udi at bygge den spansk inspirerede scene til Zorro - The Musical.  Og de har allerede bygget den. Som model.
  Her - i et lidt større format - skal helten Zorro boltre sig på sin ganger og fægte igennem i sommerspillet til næste år.
  De to scenografer begyndte allerede deres samarbejde ved Sommerspillet 2015 med kulisserne, dekoration og scenen til ’Shrek – The musical’. Bjarne Refstrup Jensen, har været med i Varde Sommerspil fra begyndelsen, og har stor erfaring fra utallige sceneopgaver i årenes løb. 37 år faktisk. Gitte Degnemark Larsen kom med som dekorations maler sidste år på Shrek - the Musical.
  